  Виталий Пронин ДУННЕЫН Ангела Меркель уз пыриськы Быдӟым Вормонлы 70 ар тырмонлы сӥзем парадэ.Вормонлэн данэз уз усьы Германилэн канцлерез уз пыриськы Быдӟым Вормонлы 70 ар тырмонлы сӥзем парадэ. Германиысь валтӥсь «Zeit» газет пусъемъя, Ангела Меркель таӵе малпанэ вуиз Украинаын кылдэм югдурен сэрен. Со вие ик Россиысь Президентлэн пресс-секретарез Дмитрий Песков ивортӥз: Западысь куд-ог кунъёслэн йыръёссылэн Горд площадьысь парадэ пыриськыны пумитъяськемзы 9-тӥ Май праздниклэсь данзэ чик но уз уськыты, со котьку сямен тырмемын луоз шумпотонэн но кунэнымы данъяськонэн. РОССИЫН Пунэмъёстэ эн люка Улон инты понна дырыз дыръя пытсамтэ тыриськонъёс 2 поллы уноялозы.  Правительство Кун Думае ӵектонъёссэ келяз Улон интыя кодексэ воштонъёс пыртон пумысен. Соосты депутатъёс юнматӥзы ке, улон инты понна дырыз дыръя пытсамтэ тыриськонъёс 2 поллы уноялозы. Кун Думаысь ЖКХ удысъя комитетлэн кивалтӥсез Галина Хованская пусйиз: воштонъёс эскериськозы но юнматэмын луозы туэ тулыс сессиосын. Правительство ӵектэ вал пытсамтэ тыриськонъёсты просрочкалэн нырысетӥ нуналаз ик 2 поллы йылтыны. Но депутатъёс дэмлало 91 нунал витьыны - угось луыло командировкае кошкон но эмъяськонние шедён учыръёс. Озьы та дыр ӵоже адямилы луонлык сётӥськоз на тыриськонъёссэ йылтытэк пытсаны. УДМУРТИЫН Александр Соловьёв 44-тӥ.Дан лыктэ ужын Россиысь улосъёслэн тӧрооссылэсь рейтингзэс эскерон возьматӥз: Удмуртилэн Тӧроез Александр Соловьёв кылем толэзе 39 интылы вылӥе ӝутскиз, 44-тӥ луиз. Таӵе лыдпусъёсты шараяз рейтингъёсъя «Медиалогия» компания. Лыдэ басьтӥськиз улос йыръёс сярысь иворъёслэн СМИ-осын чузъяськемзы. Асьме Тӧромы вӧзы интыяськизы Еврей автономной округлэн тӧроезлэсь ужзэ быдэсъясь Александр Левинталь но Пенза улослэн губернаторез Василий Бочкарёв. Та рейтингын нырысетӥ интые потӥз Москвалэн мэрез Сергей Собянин, Крым Республикалэн но Ханты-Манси автономной округлэн тӧроосы Сергей Аксёнов но Марина Комарова. Списоклэн берпуметӥ чуръёсаз шедизы Ненец автономной округлэн, Бурятилэн но Орёл улослэн йыръёссы. Елена Никитина Туспуктэмъёс вотэсысь басьтэмын Теги: Дуннеиворъёс иворкебит  